European Commission - PRESS RELEASES - Press release - MEDIA Mundus: komissiolta 5 miljoonaa euroa kansainvälisille elokuva-alan hankkeille
MEDIA Mundus: komissiolta 5 miljoonaa euroa kansainvälisille elokuva-alan hankkeille Bryssel 13. maaliskuuta 2012 – Kaiken kaikkiaan noin 35 elokuviin liittyvää hanketta saa yhteensä 5 miljoonaa euroa rahoitusta MEDIA Mundus -ohjelmasta, joka on Euroopan unionin kansainvälinen yhteistyö- ja vaihto-ohjelma audiovisuaalialalla (ks. luettelo jäljempänä). Hankkeiden avulla tehostetaan eurooppalaisten elokuvien levitystä Euroopan ulkopuolisilla markkinoilla ja päinvastoin.
”Kaikki haluavat katsella hyviä elokuvia elokuvateatterissa ja televisiossa. MEDIA Mundus – unionin menestyksekkään MEDIA-ohjelman globaali versio – kannustaa kansainvälisiin yhteistuotantoihin, edistää maailmanlaajuista levitystä ja parantaa audiovisuaalialan kilpailukykyä. Ideana on, että yleisöllä olisi enemmän valinnanvaraa ja mahdollisuus nähdä eri puolilla maailmaa tehtyjä elokuvia”, totesi koulutuksesta, kulttuurista, monikielisyydestä ja nuorisoasioista vastaava komissaari Androulla Vassiliou.
Yhteisrahoitettaviksi valittujen 35 hankkeen joukossa ovat
- ”IPEDA MUNDUS”
Tällä hankkeella helpotetaan eurooppalaisten elokuvien julkaisemista merkittävissä internetin videolevityspalveluissa Yhdysvalloissa ja Kanadassa. Samalla se auttaa pohjoisamerikkalaisia elokuvantekijöitä pääsemään vastaaviin eurooppalaisiin levityskanaviin.
- ”EYE ON FILMS”
Tämä on levittäjien ja festivaalien maailmanlaajuinen verkosto, joka levittää kokopitkiä esikoiselokuvia yli 20 maassa.
- ”DOCSTORIES” Koulutukseen keskittyvä workshop, jolla pyritään kehittämään luovia dokumenttielokuvahankkeita ja innovatiivisia ei-fiktiivisiä ohjelmia Mustanmeren alueella (Venäjällä, Turkissa, Ukrainassa, Romanissa, Bulgariassa, Valko-Venäjällä, Azerbaidžanissa, Georgiassa, Moldovassa ja Armeniassa). ”Docstories”-hankkeessa kehitetään lisäksi verkosto dokumenttielokuvien levityksen ja parhaiden käytäntöjen vaihdon helpottamiseksi. Taustaa
Elokuva-ala on muuttunut huomattavasti kahden viime vuosikymmenen aikana. Tähän on ollut syynä tekniikan kehitys, josta voidaan mainita esimerkkeinä monikanavainen digitaalitelevisio, digitaalinen elokuva ja tilausvideopalvelut.
MEDIA Mundus -ohjelmassa on kolmen vuoden aikana (2011–2013) käytettävissä 15 miljoonaa euroa, ja siitä rahoitetaan hankkeita, joilla edistetään liikkuvuutta ja eurooppalaisten elokuvantekijöiden ja heidän muualla työskentelevien kollegojensa välistä vaihtotoimintaa. Komissio on ehdottanut Luova Eurooppa -ohjelmaa, jonka on määrä käynnistyä vuonna 2014. Siinä kaavaillaan yli 900 miljoonan euron suuruisten määrärahojen myöntämistä MEDIA- ja MEDIA Mundus -toimiin. Lopullisen päätöksen talousarviosta tekevät Euroopan parlamentti ja jäsenvaltiot.
MEDIA Mundus -ohjelmaa käsittelevä Euroopan komission verkkosivusto
Luettelo MEDIA Mundus -ohjelmasta vuonna 2012 rahoitettavista hankkeista
* Luvut on pyöristetty.